TU ขายหุ้นกู้ 4 ชุด มูลค่า 1.2 หมื่นลบ.ขายรายใหญ่ 17-18 ม.ค.นี้
TU ขายหุ้นกู้ 4 ชุด มูลค่า 1.2 หมื่นลบ.ขายรายใหญ่ 17-18 ม.ค.นี้ หวังระดมทุนใช้ชำระคืนหนี้-ทุนหมุนเวียน
17 ม.ค. 2560

บริษัทไทยยูเนี่ยน กรุ๊ป จำกัด (มหาชน) หรือ TU ระบุว่า บริษัทยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อเสนอขายหุ้นกู้ของบริษัท มูลค่าไม่เกิน 12,000 ล้านบาท แก่ผู้ลงทุนสถาบัน และ/หรือ ผู้ลงทุนรายใหญ่ ระหว่างวันที่ 17-18 ม.ค.60 โดยมีธนาคารกรุงเทพ ธนาคารกรุงศรีอยุธยา และ ธนาคารไทยพาณิชย์ เป็นผู้จัดการการจัดจำหน่ายหุ้นกู้
หุ้นกู้ดังกล่าวแบ่งออกเป็น 4 ชุด ได้แก่ ชุดที่ 1 เสนอขายไม่เกิน 3,500 ล้านบาท อายุ 3 ปี ครบกำหนดไถ่ถอนปีพ.ศ.2563 อัตราดอกเบี้ยคงที่ร้อยละ 2.49
ชุดที่ 2 เสนอขายไม่เกิน 2,000 ล้านบาท อายุ 5 ปี ครบกำหนดไถ่ถอน ปี พ.ศ. 2565 อัตราดอกเบี้ยคงที่ร้อยละ 2.91 ต่อปี
ชุดที่ 3 เสนอขายไม่เกิน 2,500 ล้านบาท อายุ 7 ปี  ครบกำหนดไถ่ถอน ปี พ.ศ. 2567 อัตราดอกเบี้ยคงที่ร้อยละ 3.58 ต่อปี
และชุดที่ 4 เสนอขายไม่เกิน 4,000 ล้านบาท อายุ 10 ปี ครบกำหนดไถ่ถอนปี พ.ศ.2570 อัตราดอกเบี้ยคงที่ร้อยละ 3.94 ต่อปี ทั้งนี้ หุ้นกู้ทุกชุดจะชำระดอกเบี้ยทุก ๆ 3 เดือนตลอดอายุหุ้นกู้
ทั้งนี้ บริษัท ทริสเรทติ้ง จำกัด ได้จัดอันดับความน่าเชื่อถือของหุ้นกู้ของบริษัท ในระดับ “AA-” แนวโน้ม”คงที่” เมื่อวันที่ 13 ม.ค.60
บริษัทมีวัตถุประสงค์ที่จะนำเงินที่ได้จากการเสนอขายหุ้นกู้ในครั้งนี้ไปใช้ในกิจการทั่วไป และ/หรือ ไปใช้เพื่อเตรียมชำระคืนหนี้สิน ซึ่งส่วนหนึ่งเป็นเงินกู้ยืมจากสถาบันการเงินซึ่งเป็นผู้จัดการการจัดจำหน่ายหุ้นกู้ที่เสนอขายในครั้งนี้ และ/หรือ เพื่อเป็นเงินทุนหมุนเวียนของบริษัท
 